31997D0245
L 097/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 март 1997 година
за определяне на условията за предаване на информация от държавите-членки до Комисията съгласно системата за собствените ресурси на Общностите
(97/245/ЕО, Евратом)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 94/728/ЕО, Евратом на Съвета от 31 октомври 1994 г. относно системата за собствените ресурси на Европейските общности (1), и по-специално член 8, параграф 2 от него,
като взе предвид Регламент (ЕИО, Евратом) № 1552/89 на Съвета от 29 май 1989 г. за прилагане на Решение 88/376/ЕИО, Евратом относно системата за собствените ресурси на Общностите (2), последно изменен с Регламент (Евратом, ЕО) № 1355/96 (3), и по-специално членове 6 и 17 от него,
след консултации с Консултативния комитет по собствените ресурси,
като има предвид, че в Регламент (Евратом, ЕО) № 1355/96 Съветът прие разпоредби за подобряване на отделни части от условията за докладване от страна на държавите-членки до Комисията за предприетите от тях действия за възстановяване на собствените ресурси, по-специално при наличие на измама и нередности;
като има предвид, че тези подобрения се отнасят основно до съставянето на месечните и тримесечните официални отчети по сметките за собствените ресурси, описание на вече разкритите случаи на измама и нередности, включващи предоставяне на право за суми, надвишаващи 10 000 ECU, и съдържанието на годишния отчет;
като има предвид, че подробностите за тези процедури по отчитане трябва бъдат установени от Комисията след консултация с Консултативния комитет по собствените ресурси;
като има предвид, че на държавите-членки трябва да се даде подходящ период от време за прилагане на процедурите по отчитането,
ПРИЕ НАСТОЯЩОТО РЕШЕНИЕ:
Член 1
1. Държавите-членки следва да използват образците, съдържащи се в приложения I, II и III, за съставяне на месечните и тримесечните официални отчети по сметките за собствените ресурси, посочени в член 6, параграф 3, букви а) и б) от Регламент (ЕИО, Евратом) № 1552/89.
2. Първите такива официални отчети, които трябва да се изготвят, като се използват образците, посочени в параграф 1, са тези за април 1997 г. за месечния отчет и за второто тримесечие на 1997 г. за тримесечните отчети.
Член 2
1. Държавите-членки следва да използват формуляра образец за измама и допълнителния формуляр в приложения IV и V за описание на вече разкритите случаи на измама и нередности, включващи предоставяне на право за суми, надвишаващи 10 000 ECU, и подробности за позицията, отнасяща се за вече докладвани на Комисията случаи на измама и нередности, в които по-рано не е посочено възстановяване, анулиране или невъзстановяване, както е посочено в член 6, параграф 4 от Регламент (ЕИО, Евратом) № 1552/89.
2. Първите формуляри за измама и допълнителните формуляри, които трябва да бъдат изготвени, като се използват образците, посочени в параграф 1, се изпращат през април 1997 г.
Член 3
1. Образецът в приложение VI се използва при годишния отчет за най-важните проблеми, произтичащи от прилагането на Регламент (ЕИО, Евратом) № 1552/89, както е посочено в член 17, параграф 3 от споменатия регламент.
2. Първият отчет, който трябва да се изготви, като се използва образецът, посочен в параграф 1, се изпраща до 30 април 1997 г.
Член 4
Държавите-членки уведомяват Комисията до 31 март 1997 г. за отделите или агенциите, отговорни за изготвянето на отчетите, формулярите и докладите, обхванати от настоящото решение.
Член 5
Адресати на настоящото решение са държавите-членки.
Съставено в Брюксел на 20 март 1997 година.